Otta müshia Simón Pedro,
oushikajaashi nüchiirua Jesús nümaa waneꞌeya.
Chi wanee,
eꞌnnaajünüshi nütüma chi laülaashikai napüleerua na sacerdotekana.
Je sükajee tia,
nikerotinnakalaka nümaa Jesús suluꞌumüin nüpaatiase chi sacerdotekai.
Otta müshia Pedro,
makatakalaka nia anooipaꞌa soꞌuluꞌu tü paatiakat.
Otta chi nuwalaꞌatakai,
nujuittaakalaka nüchikua süpüla naashajaain sümaa tü majayüt aaꞌinmajüsükat tü soꞌukot süpüla shikerotirüinjachin Pedro.
Je wanaa sümaa nikerolüin,
süsakitkalaka nia tü majayütkat:
—Aashin piayaain wane chi nikirajüinkai —sümakalaka nümüin Pedro.
—Nnojoishi tayain —nümakalaka sümüin.
Je yaa suluꞌu tü paatiakat,
eejana wane nüchepchiairua chi sacerdotekai namaa wane suwaariase tü aꞌwaajüleekat Maleiwa shaꞌwashawalüin süꞌütpaꞌa wane siki chuwatsü natüma süpüla aatulajaa.
Eejachi Pedro shaꞌwatüin namaa sünain aatulajaa.
Asakinnüshi jooluꞌu Jesús yaa paülüꞌü nütüma Anás chi laülaashikai napüleerua na sacerdotekana nachiki na nikirajüinkana je süchiki tü nikirajapüꞌükat anain.
Nüsouktakalaka Jesús nümüin:
—Ekirajapüꞌüshi taya eepünaapüꞌüle nakotchajaain na judíokana napüshua suluꞌu tü ekirajüleekalüirua je suluꞌu tü aꞌwaajüleekat Maleiwa.
Aashajaapüꞌüshi taya suꞌupala wayuu wainma,
nnojoishi aashajaain taya sujuuna wayuu.
¿Jamakalaka püsakirakaꞌa taya jooluꞌu?
Shia anaka püsakirüle na wayuu aapajapüꞌükana tanüiki.
Shiimüin sünain nayain atüjaain saaꞌu tü tamapüꞌükat —nümataalakalaka Jesús nümüin Anás.
Je nümapa Jesús tüü,
nüsheꞌejaanakalaka nuwalapaꞌanain nütüma wane nuwaariase chi sacerdotekai shaꞌwatüshikai nüꞌütpaꞌa sünain nümüin emetut nümüin Jesús:
—Eꞌrüikaiche pia wayumüin sümaa pünüiki nümüin chi laülaashikai napüleerua na sacerdotekana.
Nüsouktakalaka Jesús:
—Müleka mojuluꞌuruleje tanüiki nümüin,
anasüje piiꞌiyatüle shia tamüin.
Akaajasa taküjüle nümüin tü shiimüinkat,
¿jamakaꞌa püsheꞌetakaꞌa taya saalii?
—nümakalaka Jesús.
Nuꞌuninnakalaka joo Jesús nütüma Anás nünainmüin Caifás chi wane laülaashikai napüleerua na sacerdotekana.
Maakatüjüyülia tü jiikukat nuulia.
Wanaa sümaa shaꞌwatüin Simón Pedro yaa anooipaꞌa sünain aatulajaa,
nüsakinnakalaka sütüma wane wayuu:
—¿Nnojoishijasa piain wane chi nikirajüinkai?
Naattajaakalaka Pedro sünain maa:
—Nnojoishi tayain.
Niasa wane nüchepchia chi laülaashikai napüleerua na sacerdotekana,
nüpüshi chi wayuu ochotoonokoi acheꞌe paala nütüma Pedro,
nümakalaka nümüin:
—Teꞌrüinsa pia nümaa suupünaa tü wunuꞌuliakat.
Naattajaakalaka Pedro nüchikua.
Shiasa wanaa maꞌi sümaa nüsouktüin Pedro,
akootoleꞌerajaashi wane kaliina.